Με μελανά χρώματα περιγράφει την κατάσταση στη Μόρια το αμερικανικό περιοδικό Newsweek, κάνοντας λόγο για κλίμα φόβου και τρομοκρατίας, ενώ δεν παραλείπει να καταγγείλει και τα δεκάδες περιστατικά σεξουαλικής κακοποίησης.

«Όταν ο ήλιος εξαφανίζεται πάνω από το μεγαλύτερο κέντρο προσφύγων στην Ελλάδα, το ίδιο κάνουν τα παιδιά και οι γυναίκες» αναφέρεται, μεταξύ άλλων, στο επίμαχο ρεπορτάζ.

Μεταφέρνοντας αποκαλυπτικές μαρτυρίες, το αμερικανικό περιοδικό παρατηρεί ότι «οι μητέρες που ζουν στη Μόρια, μένουν ξάγρυπνες όλη νύχτα, προκειμένου να προσέχουν τα παιδιά τους».

Και ο λόγος δεν είναι άλλος από τα περιστατικά βίας και σεξουαλικής κακοποίησης, τα οποία πλέον αποτελούν καθημερινό φαινόμενο στο κέντρο φιλοξενίας της Λέσβου.

Οι Γιατροί Χωρίς Σύνορα αποκαλύπτουν ότι κατά μέσο όρο, κάθε εβδομάδα καταγράφεται και ένα νέο περιστατικό σεξουαλικής κακοποίησης ή βιασμού.

Από τα μέσα Μαΐου, χαρακτηριστικά, συνολικά 21 τέτοιες περιπτώσεις έχουν καταγγελθεί στη μη κυβερνητική οργάνωση, η οποία εκπέμπει «SOS» για την κατάσταση στο νησί του Ανατολικού Αιγαίου.

Αξίζει να σημειωθεί μάλιστα, ότι σε τουλάχιστον 10 περιπτώσεις εμπλέκονταν ανήλικα αγόρια και κορίτσια, ενώ ακόμη δύο περιστατικά, τα θύματα ήταν δύο 5χρονα παιδιά.

«Σε μία υπόθεση, ο πατέρας έφυγε για λίγο από τη σκηνή προκειμένου να φέρει φαγητό και όταν επέστρεψε βρήκε το παιδί του σεξουαλικά κακοποιημένο» αναφέρει ο Ντεκλάν Μπάρι, μέλος των Γιατρών Χωρίς Σύνορα.

Μάλιστα, όπως καταγγέλλει στη συνέχεια, αρκετά θύματα, μετά από λίγες ημέρες, είτε αυτοτραυματίζονται είτε εκφράζουν σκέψεις που συνδέονται με την αυτοκτονία.

«Η κατάσταση είναι πολύ κακή. Η Μόρια δεν είναι ασφαλής» επιβεβαιώνει μία 32χρονη Αφγανή μητέρα, πρόσφυγα από το Ιράν, κάνοντας λόγο για κλίμα φόβου και τρομοκρατίας.

naftemporiki.gr